arnastofnun/IGC-2024 huggingface dataset:
Hrosshyrna

Frá Syðri-Hraundal á Mýrum um Hraundal að Rauðakúlu við Langá.

Þetta er syðri og eldri leiðin um Hraundal. Auðveldari leið er eftir jeppaslóð norðan til í dalnum.

Förum frá Grímsstöðum kringum Grímsstaðamúla, sunnan við hann og austan. Hjá eyðibýlinu Syðra-Hraundal förum við til norðurs austan við Bæjarfjall og vestan við Grímsstaðamúla. Síðan til norðausturs sunnan megin í Hraundal undir Hrosshyrnu, sunnan við Rauðukúlu að vegi upp úr Grenjadal. Honum fylgjum við norður að Fjallakofanum vestan við Sandvatn.

8,1 km

Borgarfjörður-Mýrar

Skálar:

Grímsstaðir: N64 41.836 W21 56.604.

Fjallakofinn: N64 45.463 W21 51.351.

Nálægir ferlar: Mýravegur, Múlavegur, Hraundalur, Sópandaskarð.

Nálægar leiðir: Gufá, Skarðheiðarvegur, Klif.

Skrásetjari: Kortavefur LH

Heimild: Kortavefur LH
Hrossanúpar

Frá Nafarvaði í Laxá um Hamarsheiði og Hrossanúpa að Grímsstöðum við Mývatn.

Förum frá Nafarvaði suður með Laxá að austanverðu að Hamri. Síðan austur Hamarsheiði og Hrossanúpa að norðurenda Sandvatns. Þaðan suðaustur að Grímsstöðum við Mývatn.

15,4 km

Þingeyjarsýslur

Nálægir ferlar: Nafarvað, Sandvatn.

Nálægar leiðir: Pennaflötur, Ljótsstaðir, Máskot.

Skrásetjari: Jónas Kristjánsson

Heimild: Útivistarkort
Hrísheimar

Frá Baldursheimi við þjóðveg 849 í Mývatnssveit um Hrísheima að Jafnafelli á Mývatnsheiði.

Rétt vestan Baldursheims er fornbýlið Hrísheimar. Þar var stunduð umfangsmikil járnvinnsla 950-1158. Fundizt hafa um tuttugu rauðablástursofnar og ýmsir gripir úr kopar og járni.

Járn er að finna í mýrarauða hér á landi. Honum og viðarkolum var blandað saman í grjóthlöðnum þróm, sem kallaðar voru ofnar. Viðarkolin fengust með því að brenna trjávið í þöktum gryfjum. Kolin og mýrarauðinn voru brennd við háan hita og kallaðist það rauðablástur. Járnbráð seytlaðist niður í botn þróarinnar. Við það fékkst blástursjárn, sem hamrað var, unz úr því varð betra smíðajárn. Á 15. öld voru skógar teknir að eyðast og ódýrara járn kom í innflutningi. Þá lagðist af rauðablástur hér á landi.

Förum frá Baldursheimi vestur um Hrísheima og Heiði. Suður frá Sandfelli á Stóraás, þaðan vestur að suðurenda Jafnafells.

12,0 km

Þingeyjarsýslur

Nálægir ferlar: Krákárbotnar, Mývatnsheiði, Engidalur.

Nálægar leiðir: Kráká, Gautlönd, Kleifarsund.

Skrásetjari: Jónas Kristjánsson

Heimild: Útivistarkort
Hrísháls

Frá Enni um Hrísháls að Laufskálarétt.

Farið er um Viðvíkursveit. Miðja vega leiðarinnar er Viðvík. Þar bjó Þorbjörn öngull Þórðarson, sem drap Gretti Ásmundarson í Drangey. Áður en bílvegur var lagður inn að Hólum í Hjaltadal var þetta aðalleiðin til biskupssetursins.

Byrjum hjá þjóðvegi 76 við Enni. Síðan norður og austur með Viðvíkurfjalli, að Laufskálarétt.

8,9 km

Skagafjörður

Nálægar leiðir: Brimnes, Þverárjökull, Héðinsskarð, Hólamannavegur, Heljardalsheiði.

Skrásetjari: Jónas Kristjánsson

Heimild: Herforingjaráðskort
Húsey

Förum norðan Vogslækjar á Mýrum af þjóðvegi 540 til vesturs út í Húsey. Síðan norður eyjuna og aftur upp á þjóðveg 540.

3,4 km

Borgarfjörður-Mýrar

Skrásetjari: Jónas Kristjánsson

Heimild: Sigursteinn Sigursteinsson
Hreggstaðadalur

Frá Hreggstöðum í Haukabergsvaðli um Hreggstaðadal og Göngumannaskörð til Móbergs á Rauðasandi.

Leiðin er sjaldfarin, grýtt og brött.

Förum frá Hreggstöðum vestur Hreggstaðadal og þaðan norður Kringludal og norðvestur um Háls og fyrir norðan Axlir vestur í Göngumannaskörð í 560 metra hæð. Þaðan förum við vestur í Skógardal á Rauðasandi og loks vestur að Móbergi.

13,2 km

Vestfirðir

Erfitt fyrir hesta

Mjög bratt

Nálægar leiðir: Strandaheiði, Sigluneshlíðar, Rauðisandur.

Skrásetjari: Jónas Kristjánsson

Heimild: Jóhann Svavarsson
Hraunþúfuklaustur

Frá Þorljótsstöðum í Vesturdal meðfram Hofsá að Hraunþúfuklaustri.

Hraunþúfuklaustur er rúst innst í Vesturdal við ármót Runukvíslar og Hraunþúfuár. Hún er í 410 metra hæð. Sagt er, að þar hafi verið klaustur, jafnvel klaustur Papa. Einnig er sagt, að þar hafi fundizt kirkjuklukka með latneskri áletrun og hafi hún verið flutt í Goðdalakirkju. Við fornleifagröft fannst eldstæði með langeldasniði, en engar menjar um klaustur.

Förum frá Hofsá suðaustur Vesturdal, framhjá Stafni og Illagili að Hraunþúfuklaustri.

9,6 km

Skagafjörður

Skrásetjari: Jónas Kristjánsson

Heimild: Ingimar Ingimarsson
Hraunsdalur

Frá Skálavík um Hraunsdal og Gönguskarð að leið um Grárófuheiði.

Ófær hestum.

Förum frá Minni-Bakka austsuðaustur með Hraunsá og síðan suður Hraunsárdal. Síðan suðaustur um eystri dalbotninn og upp Vatnabrekkur í Gönguskarð i 590 metra hæð. Að lokum suðsuðaustur úr skarðinu niður á leið um Grárófuheiði milli Bolungarvíkur og Selárdals í Súgandafirði.

13,5 km

Vestfirðir

Ekki fyrir hesta

Mjög bratt

Nálægar leiðir: Skálavíkurheiði, Ófæra, Bakkaskarð, Norðureyrargil, Grárófuheiði.

Skrásetjari: Jónas Kristjánsson

Heimild: Útivistarkort
Hraunkötludalur

Frá Neðri-Miðvík í Aðalvík um Hrafnkötludal að Hesteyri í Hesteyrarfirði.

Förum frá Neðri-Miðvík suðaustur um Efri-Miðvík og síðan suðsuðaustur á fjallið. Þegar upp í skarðið er komið í 380 metra hæð, förum við senn að beygja til austurs fyrir sunnan Litlafell. Förum síðan til norðausturs fyrir vestan Tóarvatn og áfram norðaustur í Hraunkötludal. Þaðan förum við austur af heiðinni niður til Hesteyrar.

9,5 km

Vestfirðir

Nálægar leiðir: Þverdalsdrög, Hesteyrarskarð,Háaheiði, Sléttuheiði, Hesteyrarbrúnir, Kjaransvíkurskarð.

Skrásetjari: Jónas Kristjánsson

Heimild: Útivistarkort
Hraunin

Frá Hólaskógi í Þjórsárdal að Áfangagili innan Rangárbotna.

Hrauneyðimörk og brú á Þjórsá tengja saman vinsælar ferðaleiðir á afréttum Hreppamanna og Landmanna. Hér er vítt til veggja í allar áttir, Heklutindur gnæfir í suðri í 15 kílómetra fjarlægð meðan við fetum yfir sandborið hraunið. Við skiljum við nútímaskála með ýmsum þægindum og heilsum gamaldags burstabæ án flestra þæginda. Á leiðinni sjáum við tilraunir til að hefta sandfok með girðingum og sáningu. Á þessari leið eiga engir bílar að geta verið á ferð, nema á Þjórsárbrú og þegar við förum þvert yfir þjóðveg 26.

Förum frá Hólaskógi í 280 metra hæð beint suðaustur yfir sandinn gegnum hlið á girðingu, beygjum til austurs meðfram girðingunni og förum reiðslóð um Álftavelli að þjóðvegi 32 og brú yfir Þjórsá. Austan brúarinnar beygjum við út af veginum og förum suður um sandborið og samt seinfarið hraunið, í 270 metra hæð. Framundan sést Áfangagil undir Valafelli. Við förum yfir þjóðveg 26 og senn verður færið greiðara. Grónar grundir í Leirdal næst Valafelli létta sporið. Við förum inn gilið að notalegum burstabæ í 300 metra hæð, skálanum í Áfangagili.

11,2 km

Rangárvallasýsla

Skálar:

Hólaskógur: N64 10.192 W19 40.557.

Áfangagil: N64 06.051 W19 34.499.

Nálægir ferlar: Ísahryggur, Gjáin-Stöng, Sauðleysur, Rangárbotnar.

Nálægar leiðir: Þjórsárdalur, Skúmstungur, Valafell.

Skrásetjari: Jónas Kristjánsson

Heimild: Jónas Kristjánsson
Hraungarður

Frá Bugaskála við Aðalmannsvatn á Eyvindarstaðaheiði suður um Hraungarða í Fossabrekkur.

Jeppafær slóð um eyðilegt land, hraun og sanda og urðarhryggi, síðari hlutinn í um 700 metra hæð.

Förum frá Bugaskála í 570 metra hæð til suðurs austan Hanzkafella, suður um Brunabrekkur og vestan við Bugahæð að Ytra-Skiptafelli austanverðu. Fjórum kílómetrum sunnan fellsins skiptist leiðin. Fossakvíslarleið liggur til austurs, en við förum áfram suður Haugahraun í Hraungarða. Við förum til suðurs vestan við Hraungarðshaus. Tveimur kílómetrum sunnan hans beygjum við til austurs í Fossabrekkur, þar sem slóðin endar í 700 metra hæð.

32,9 km

Húnavatnssýslur

Skálar:

Bugaskáli: N65 13.183 W19 25.981.

Jeppafært

Nálægir ferlar: Mælifellsdalur.

Nálægar leiðir: Gilhagadalur, Fossakvísl, Skiptamelur.

Skrásetjari: Jónas Kristjánsson

Heimild: Útivistarkort
Hraungarðsbunga

Frá Þingmúla í Skriðdal um Geitdal og Hraungarðsbungu að Buðlungavöllum í Fljótsdal.

Áður fyrr var farið með fjárrekstra úr Fljótsdal yfir Buðlungavallaheiði og áfram austur fyrir Þingmúla, inn Þórudal og sveigt úr honum austur yfir Brúðardal á Þórdalsheiði til kaupstaðar í Reyðarfirði. Er það mun styttri leið en með bílvegum.

Förum frá Þingmúla eftir jeppaslóð inn Geitdal að Geitdal. Þaðan norðvestur yfir Hraungarðsbungu norðanverða og áfram um Buðlungavallaheiði að Gilsá. Förum norður með Gilsá að austanverðu um Stórás niður að eyðibýlinu Buðlungavöllum.

16,5 km

Austfirðir

Nálægar leiðir: Stafdalur, Remba, Flosaleið, Kelduá.

Skrásetjari: Jónas Kristjánsson

Heimild: Árbækur Ferðafélagsins
Hraungarðar

Frá Haukagilsheiðarvegi um Víðidalstunguheiðarveg og Aðalbólshálsleið að Suðurmannasandfellsleið.

Heiðavegirnir á svæðinu eru þessir: Norðlingafljót, Arnarvatnsheiði, Tvídægra, Núpdælagötur 1 og 2, Aðalbólsheiði, Víðidalstunguheiði, Haukagilsheiði, Suðurmannasandfell, Grímstunguheiði, Öldumóða, Stórisandur, Skagfirðingavegur, Sandkúlufell, Bláfell, Fljótsdrög. Sjáið texta með þeim slóðum.

Hraungarðar eru jökulruðningur. Byrjum við Geirhildarlæk hjá Geirhildartjörn á Haukagilsheiði. Förum suður á Sjónarhól og þaðan suðvestur fyrir norðan Sjónarhólstjarnir að Hraungörðum, þar sem er leið um Víðidalstunguheiði norðan úr Víðidal. Áfram förum við suður að vegamótum leiðar vestur um Aðalbólsháls. Við förum áfram suður yfir Haugakvísl að leiðinni um Suðurmannasandfell.

11,6 km

Húnavatnssýslur

Jeppafært

Nálægir ferlar: Haukagilsheiði, Suðurmannasandfell.

Nálægar leiðir: Víðidalstunguheiði, Aðalbólsháls.

Skrásetjari: Jónas Kristjánsson

Heimild: Útivistarkort
Hraundalur

Frá Grímsstöðum á Mýrum um Hraundal að Fjallakofanum við Sandvatn.

Hraunrétt er nálægt mynni dalsins, hlaðin úr hrauni utan í jaðri hrauns. Þetta var fyrr á öldum helzta rétt landsins, en hefur látið á sjá með árunum, þarfnast endurgerðar. Áður lá þjóðleið um sunnanverðan dalinn, Heiðarvegur, frá Syðri-Hraundal um Liturstaðahlíð og Heiðarsund að Rauðukúlu og síðan austur með Gljúfurá í Norðurárdal. Nú er farið frá Nyrðri-Hraundal um norðanverðan dalinn og Rauðhálsa. Töluverður skógur er á þeirri leið og einnig er gróðursælt, þegar komið er upp fyrir Rauðhálsa. Jeppafært er inn að Rauðhálsum, en að öðru leyti er leiðin ekki fær bílum fyrr en komið er suður fyrir Lambafell.

Förum frá Grímsstöðum í 100 metra hæð. Úr réttinni við bæinn förum við ofan túna undir Grímsstaðamúla til norðausturs og niður á jeppaveg undir múlanum. Förum með veginum um Hraundalshraun að mynni Hraundals. Þar beygjum við af slóðinni til norðurs og síðan til austurs inn Hraundal. Förum þar undir Svarfhólsmúla að norðan, framhjá Hraunrétt, þar sem við æjum. Síðan áfram um Selhlíð undir Selfjalli að Rauðhálsum. Þar förum við norður yfir skarðið vestan Rauðhálsa og síðan vestur og norður fyrir Slýjadalstjörn norðan hálsins. Áfram förum við í norðaustur um Slýjadal að Lambafelli og síðan sunnan og austan fellsins að jeppavegi um Langadal. Förum til norðurs með þeim vegi að Fjallakofanum við Sandvatn, í 200 metra hæð.

27,9 km

Borgarfjörður-Mýrar

Skálar:

Grímsstaðir: N64 41.836 W21 56.604.

Fjallakofinn: N64 45.463 W21 51.351.

Nálægir ferlar: Mýravegur, Múlavegur, Sópandaskarð.

Nálægar leiðir: Hrosshyrna, Skarðheiðarvegur, Klif.

Skrásetjari: Jónas Kristjánsson

Heimild: Jónas Kristjánsson
Davíð fórnar Flokknum

Davíð Oddsson og Sigmundur Davíð Gunnlaugsson eru farnir að vera langdvölum á heimilum og í sumarhúsum hvor annars. Mér kemur það ekki á óvart. Hef oft bent á leyniþræðina milli Davíðanna. Davíð eldri hefur lengi skipað Bjarna Benediktssyni að hlýða Davíð yngra. Sjálfstæðisflokkurinn er orðinn að eins konar undirdeild í Framsókn. Bjarni lætur teyma sig í hver loforðasvikin á fætur öðru. Jafnvel í frumhlaupið um svikið þjóðaratkvæði. Maður friðarins er Davíð ekki, enda tuddaðist hann jafnan í pólitíkinni. Og svo heiftrækinn er hann, að velgengni Sjálfstæðisflokksins er harla lítilvæg í hans huga.
Dreifingardrifið dagblað

Þekki ekkert fríblað, sem hefur eins mikil áhrif og Fréttablaðið. Er hvorki fréttadrifið né auglýsingadrifið, heldur dreifingardrifið. Með tækni þéttari dreifingar en ég sé erlendis. Útflutningur tækninnar mistókst, því ekki var hægt að ná þar þéttri dreifingu. Henni fylgja yfirburðir í öflun auglýsinga á markaðssvæði eins og Fréttablaðið sýnir. Í hagsveiflum er auðvelt að haga síðufjölda eftir auglýsingamagni. Efni er afgangsstærð til að brúa bil milli auglýsinga. Víðast erlendis er lítill metnaður í efni. Því ber Fréttablaðið af öðrum. Lítt er vitnað í erlend fríblöð, en hér er vitnað í Fréttablaðið.
Með formann í taumi

Bjarni Benediktsson hefur ekki náð sér síðan Davíð Oddsson kom úr útlegðinni á landsfund og yfirtók stemmninguna. Bjarni hefur síðan litið á Davíð sem hinn sanna emeritus. Gerir það, sem Davíð skipar, svo sem að hlýða formanni Framsóknar í einu og öllu. Sjá uppgjöf Bjarna fyrir yfirgangi Gunnars Braga Sveinssonar í viðræðuslitum. Sjá undirgefni Bjarna í ljósasjóvi Sigmundar Davíðs í Hörpu fyrir jól. Hvort tveggja sömu ættar. Davíðarnir tveir teygðu Bjarna úr hægri stefnu yfir í Teboðið. Það er bara samheiti yfir snarbilaða pólitík. Fátt bendir til, að Bjarni hafi verið tregur í taumi í þeirri ferð.
Þurfum nýja hugsun

Allur fjórflokkurinn er svikin vara, þótt verstir séu bófaflokkarnir tveir, sem nú stjórna ríkinu. Stjórn síðasta kjörtímabils var ekki beinlínis skipuð bófum. En ráðherrar hennar létu undir höfuð leggjast að frelsa ykkur undan oki bankabófa og kvótagreifa. Ekki Vinstri græn og enn síður Samfylkingin munu frelsa ykkur, þótt þau nái aftur völdum. Við þurfum aðra pólitík, aðra hugsun. Við þurfum að spúla út fjármálastofnanir og setja kvótann á opið, árlegt uppboð. Þurfum að jafna lífskjörin og hætta að reka atvinnuvegi eins og velferðarstofur. Þurfum að hafna fjórflokknum eins og hann leggur sig.
Hraundalsháls

Frá Hallsstöðum á Langadalsströnd til Hraundals.

Byrjum hjá þjóðvegi 635 við Hallsstaði. Förum norðaustur yfir Hraundalsháls að slóð yfir Ófeigsfjarðarheiði við Hraundalsgil.

7,1 km

Vestfirðir

Nálægar leiðir: Ófeigsfjarðarheiði.

Skrásetjari: Jónas Kristjánsson

Heimild: Herforingjaráðskort
Hrakströnd

Frá innstu byggð í Fljótsdal að fjallakofanum Hrakströnd í Fljótsdal.

Byrjum við Glúmsstaðasel í Fljótsdal, sem er fjórum kílómetrum sunnan Egilsstaða. Förum suðvestur dalinn að fjallakofanum Hrakströnd í Fljótsdal, þaðan sem er langur fjallvegur suður á Lónsöræfi.

14,8 km

Austfirðir

Skálar:

Hrakstrandarkofi: N64 50.851 W15 23.221.

Skrásetjari: Jónas Kristjánsson

Heimild: Útivistarkort
Hraunárdalsheiði

Frá Bakkaseli í Öxnadal um Hraunárdalsheiði til Litladals í Eyjafirði.

Hestfær leið, en ætíð sjaldfarin.

Förum frá Bakkaseli suður allan Seldal í Þorbjarnartungur og síðan til austurs upp úr dalbotninum. Erum í 1160 metra hæð í skarðinu á Hraunárdalsheiði, einum hæsta reiðvegi landsins. Förum þaðan austur og niður í Hraunárdal og síðan austnorðaustur dalinn að Litladal.

25,1 km

Eyjafjörður

Nálægar leiðir: Öxnadalsheiði, Myrkárdalur.

Skrásetjari: Jónas Kristjánsson

Heimild: Árbækur Ferðafélagsins
Hrafnfjörður

Frá Dynjandi í Leirufirði fyrir botn Hrafnfjarðar til Sviðningsstaða í Hrafnfirði.

Talið er, að Fjalla-Eyvindur og Halla hafi búið til æviloka á Hrafnfjarðareyri og þar er legsteinn Eyvindar. Jökuláin í Leirudal heitir Fjörðurinn. Í árbók FÍ 1994 segir: “Grunnt er fyrir firðinum og útfiri og þornar á leirunum á fjöru. Þá er vel vætt yfir kvíslarnar og má halda yfir Fjörðinn allgóðan spöl innan við Dynjandisá í stefnu á Kjósarháls hinu megin. Á móts við bæjarstæðið á Leiru er farið yfir Fjörðinn á flæði, kallast þar Eyrar og eru þá vöð valin eftir því sem verða vill skáhallt inn yfir leirurnar. Sandkvikur geta leynst í botninum.”

Förum frá Dynjandi austur ströndina og yfir Leirufjörð á fjöru. Á flóði þarf að krækja inn að Leiru. Áfram norðaustur eftir niðurgröfnum slóða yfir Kjósarháls og síðan um Kjósarhóla niður í fjöruna í Kjós og síðan austur með strönd Hrafnfjarðar undir Kjósarnúpi. Því næst um Hrafnsfjarðareyri og austur í fjarðarbotn. Síðan vestur með Hrafnfirði að norðanverðu að Sviðningsstöðum undir Lónanúpi.

20,4 km

Vestfirðir

Skálar:

Hrafnfjörður: N66 15.989 W22 22.672.

Nálægar leiðir: Höfðaströnd, Dynjandisskarð, Leirufjall, Öldugilsheiði, Skorarheiði, Bolungarvíkurheiði, Rjúkandisdalur, Fannalág.

Skrásetjari: Jónas Kristjánsson

Heimild: Herforingjaráðskort
Hrafnaskálarnúpur

Frá Kirkjubóli í Önundarfirði um Hrafnaskálanúp að Sæbóli á Ingjaldssandi í Önundarfirði.

Gömul póstleið til Ingjaldssands. Fyrri hluti leiðarinnar, til Mosdals, er auðveldur. Síðari hlutinn er ófær hestum. Þar verður líka að fara á fjöru eða klifra að öðrum kosti um bergið í Ófæru. Þar eru enn leifar af keðjum, sem notaðar voru við klifrið. Í Mosdal eru skýrar tóftir 20-30 bygginga, en langt er síðan jörðin fór í eyði.

Förum frá Kirkjubóli norðvestur ströndina undir Sporhamarsfjalli út í Mosdal. Þaðan áfram norðvestur fjöruna undir Hrafnaskálarnúpi og síðan um Ófæru nyrst undir núpnum og komum loks að Sæbóli á Ingjaldssandi.

8,1 km

Vestfirðir

Ekki fyrir hesta

Erfitt fyrir göngufólk

Nálægar leiðir: Klúkuheiði, Sandsheiði.

Skrásetjari: Jónas Kristjánsson

Heimild: Útivistarkort
Hrafnabjörg

Frá Skógarhólum í Þingvallasveit um eyðibýlið Hrafnabjörg að Gjábakka í Þingvallasveit.

Fjölfarin að fornu, en sjaldan nú á tímum. Leiðin, sem sýnd er á kortinu, er ekki nákvæm. Bezt er að fara austanvert með girðingu frá Víðivöllum að Hrafnabjörgum vestanverðum og síðan áfram með girðingunni að sunnanverðu unz komið er að túni norðan við Gjábakka. Á þann hátt sleppa menn við girðingar.

Við getum ekki rakið þessa leið nákvæmlega, nema við vitum um helztu örnefni á leiðinni. Gott væri, ef hestamenn prófuðu að fara þessa leið eins og hér er lýst. Mikilvægt er að endurvekja leiðina um Prestastíg, því að hún er sögufræg. Hún var farin milli Skálholts og Þingvalla og einnig áfram frá Þingvöllum um Kjósarskarð til Maríuhafnar við Laxá í Kjós. Leiðin, sem sýnd er á meðfylgjandi korti, er samkvæmt árbók FÍ. Betra er að fara austanvert með girðingu frá Víðivöllum að Hrafnabjörgum vestanverðum og fara þaðan beint suður að Dímon vestanverðum.

Förum frá Skógarhólum fjóra kílómetra austur með suðurhlið Ármannsfells að Víðivöllum. Þar beygjum við suðaustur um hraunið og um Prestastíg yfir Hlíðargjá, að eyðibýlinu Hrafnabjörgum, sem eru í 2560 metra hæð norðvestan við samnefnt fjall. Þaðan milli Gildruholtsgjár og Heiðargjár suðvestur um Gjábakkahraun að Gjábakka við norðausturhorn Þingvallavatns.

8,8 km

Árnessýsla

Skálar:

Skógarhólar: N64 17.739 W21 04.807.

Nálægir ferlar: Bláskógaheiði.

Nálægar leiðir: Eyfirðingavegur, Biskupavegur, Skógarkot, Lyngdalsheiði, Búrfellsgötur.

Skrásetjari: Jónas Kristjánsson

Heimild: Útivistarkort
Hrafnabjargavað

Frá Víðikerjum í Bárðardal til Hrafnabjargavaðs á Skjálfandafljóti og Sandárness.

Vaðið er breitt, en straumur vægur og botn traustur.

Förum frá Víðikeri suður Landsmela og yfir Svartá. Síðan um Víðikershús og suður með Skjálfandafljóti, að Hrafnabjargavaði á Skjálfandafljóti. Við höldum suður frá vaðinu meðfram Skjálfandafljóti að slóð úr Svartárkoti, sem liggur suður Bárðargötu austan fljótsins. Þar heitir fyrsti kaflinn Réttartorfa, síðan Öxnadalsdrög, Vonarskarð, Hamarskriki, Fljótsoddi og loks Bárðargata yfir Hverfisfljót.

16,5 km

Þingeyjarsýslur

Ekki fyrir göngufólk

Nálægir ferlar: Víðiker, Engidalur, Suðurá, Fjórðungsalda.

Nálægar leiðir: Íshólsvatn.

Skrásetjari: Jónas Kristjánsson

Heimild: Jónas Kristjánsson
Hópið

Frá Stóru-Borg í Hópi að Blönduósi.

Þessa leið má aðeins ríða undir leiðsögn staðkunnugra, enda verður að sæta sjávarföllum á vaðinu. Sögufræg leið á löngum grynningum yfir Hópið milli Myrkurbjarga og Vonarlands. Flóðs og fjöru gætir í Hópi, sem er fimmta í röðinni af stærstu vötnum landsins. Í svörtum Þingeyrasandi eru víða gróðurflesjur. Þar eru ýmsar reiðleiðir umhverfis hið forna höfuðból Þingeyrar, eina þekktustu jörð landsins. Þar var öldum saman klaustur og bókagerðarsetur. Þekktur hestamaður, Jón Ásgeirsson, bjó á Þingeyrum upp úr 1900. Sonur hans, Ásgeir Jónsson frá Gottorp, skrifaði í bókunum Horfnum góðhestum af föður sínum og hestum hans margar hestasögur, sem gerðust á Þingeyrasandi og nágrenni.

Förum frá Stóru-Borg norður með þjóðvegi 717. Þar sem sá vegur beygir til vesturs, förum við beint áfram norður og að baki Ásbjarnarness niður að Hópi. Við förum norður með vatninu vestanverðu, framhjá eyðibýlinu Ásgarði og að Vaðhvammi undir Myrkurbjörgum, þar sem við förum yfir Hópið til norðausturs á löngu vaði yfir að Vonarlandi. Síðan förum við Þingeyrarsand til austurs að eyðibýlinu Geirastöðum og þaðan norður að vaðinu á Húnavatni, um einn kílómetra norðan við Akur. Þar förum við yfir um og síðan meðfram vatninu til norðurs um Brandanes og þaðan norðvestur að Húnsstöðum. Þaðan förum við yfir þjóðveg 1 og áfram á veiðivegi upp með Laxá í Ásum, vestan og norðan við Holtsbungu. Við komum að þjóðvegi 731 og beygjum með honum til norðvesturs að Kleifum við Blönduós.

32,5 km

Húnavatnssýslur

Ekki fyrir göngufólk

Nálægir ferlar: Borgarvirki.

Nálægar leiðir: Húnavað.

Skrásetjari: Steingrímur Kristinsson

Heimild: Jónas Kristjánsson og Steingrímur Kristinsson
Hólsstígur

Frá Valþjófsstöðum í Núpasveit um Hólsstíg að Raufarhöfn. “Hólsstígur er oft bráðófær á vetrardag og ekki fjölfarinn hvorki vetur, vor né sumar, síðan uppsigling fékkst til Kópaskers; á honum er slæmur vegur, og mjög villugjarn á vetrum.” Svo segir Þórleifur Jónsson í Þjóðólfi 1893.

Förum frá Valþjófsstöðum norðaustur í Efri-Hóla. Förum Hólsstíg norðaustur Melrakkasléttu, suðaustan Álftatjarnar og um Kerlingarhraun, á Miðleiðisöldu. Síðan norðvestan Hólmavatns og um Grashól. Við förum til norðausturs fyrir vestan Ytra-Deildarvatn og Hólsvatn. Förum norður Voga að Raufarhöfn.

34,2 km

Þingeyjarsýslur

Nálægir ferlar: Öxarfjörður, Þverárhyrna, Rauðhólar, Klíningsskarð, Blikalónsheiði, Fjallgarður.

Nálægar leiðir: Hólaleiði, Beltisvatn, Sléttuvegur.

Skrásetjari: Jónas Kristjánsson

Heimild: Herforingjaráðskort
Hólsskarð

Frá Siglufirði um Hólsskarð til Ámár í Héðinsfirði.

Brött og grýtt leið, en fær hestum. Farið var með uxa Hólastóls þessa leið árið 1388 í hagabeit í Héðinsfirði og lengi síðan, að minnsta kosti til 1572.

Förum frá Siglufirði inn í Fjarðarbotn og síðan suðaustur og upp í Hólsskarð í 620 metra hæð. Þaðan austur og niður um Beinaskál að Ámá í Héðinsfirði.

11,2 km

Skagafjörður, Eyjafjörður

Mjög bratt

Nálægar leiðir: Hestskarð eystra, Dalaleið, Efrafjall, Siglufjarðarskarð, Fiskihryggur, Sandskarð, Héðinsfjarðará, Fossabrekkur.

Skrásetjari: Jónas Kristjánsson

Heimild: Árbækur Ferðafélagsins
Hólsfjöll

Frá Grímsstöðum á Fjöllum í Sandskála við Hólsmynni.

Hólsfjöll ná frá Jökulsá á Fjöllum að Dimmafjallgarði og Haugsöræfum. Hæsta og afskekktasta sveit landsins, sem nú er að mestu í eyði. Þarna var fyrst byggt á Hóli á 14. öld og síðar á Grímsstöðum. Hólssel byggðist í kringum 1650. Um miðja 19. öld spruttu upp nýbýli á Hólsfjöllum og sveitin var gerð að sérstakri sókn með kirkju á Víðirhóli. Þarna bjuggu hundrað manns árið 1859. Hólsfjallahangikjötið var rómað fyrir gæði og óvíða annars staðar voru sauðir jafn vænir og á Hólsfjöllum. Nú er aðeins búið á Grímsstöðum og Grímstungu. Á þessari leið eiga engir jeppar að geta verið á ferð, að minnsta kosti ekki þegar farið er að nálgast Mynnisöxl.

Förum frá Grímsstöðum norður jeppaslóð um Hólsfjöll. Við förum um gróið land með lækjum og vötnum og hálendisgróðri. Á eystri hönd er fjallgarðurinn sunnan Mynnisaxlar, oft kenndur með einu nafni við fjallið Haug og kallaður Haugsöræfi. Um þau liggur leið austur í Vopnafjörð. Fyrst förum við um Grundarhól og Strilli. Förum framhjá afleggjara til vesturs að Nýhól. Síðan vestan og norðan Viðarvatns að Víðirhól og áfram norður meðfram Víðirhólsfjallgarði og síðan norður um Stóruhæð. Förum til norðurs vestan Bunguvatns og síðan vestan Mynnisvatns norður að vesturhlíð Mynnisaxlar. Leiðin niður í Þistilfjörð liggur austan Mynnisvatns. En við höldum áfram í norður. Að síðustu förum við austan og norðan Silungavatns að fjallaskálanum Sandskála, sem er í 460 metra hæð og hálfum öðrum kílómetra frá Silungavatni.

29,9 km

Þingeyjarsýslur

Skálar:

Grímsstaðir: N65 38.615 W16 07.050.

Sandskáli: N65 52.389 W16 05.880.

Nálægir ferlar: Péturskirkja, Álandstunga.

Nálægar leiðir: Dimmifjallgarður, Heljardalur, Haugsleið, Hestatorfa, Smjörbítill.

Skrásetjari: Sæmundur Eiríksson

Heimild: Jónas Kristjánsson og Sæmundur Eiríksson